Title: กฎกระทรวงกำหนดหลักเกณฑ์เกี่ยวกับการส่งหรือนำเงินตรา เงินตราต่างประเทศและตราสารเปลี่ยนมือ ออกไปนอกหรือเข้ามาในประเทศ พ.ศ. 2559

กฎกระทรวง

กฎกระทรวง
กำหนดหลักเกณฑ์เกี่ยวกับการส่งหรือนำเงินตรา
เงินตราต่างประเทศ
และตราสารเปลี่ยนมือ
ออกไปนอกหรือเข้ามาในประเทศ
พ.ศ. ๒๕๕๙[๑]

อาศัยอำนาจตามความในมาตรา
๖/๑ วรรคหนึ่ง แห่งพระราชบัญญัติควบคุมการแลกเปลี่ยนเงิน พุทธศักราช ๒๔๘๕
ซึ่งแก้ไขเพิ่มเติมโดยพระราชบัญญัติควบคุมการแลกเปลี่ยนเงิน (ฉบับที่ ๒) พ.ศ. ๒๕๕๙ และมาตรา ๙
แห่งพระราชบัญญัติควบคุมการแลกเปลี่ยนเงิน พุทธศักราช ๒๔๘๕
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

บุคคลใดส่งหรือนำเงินตราหรือเงินตราต่างประเทศ
ที่เป็นธนบัตรหรือเหรียญกษาปณ์ หรือตราสารเปลี่ยนมืออันมีมูลค่ารวมกันเกินจำนวนที่รัฐมนตรีกำหนดโดยประกาศในราชกิจจานุเบกษาออกไปนอกหรือเข้ามาในประเทศ
ต้องแจ้งรายการเกี่ยวกับเงินตรา เงินตราต่างประเทศ
หรือตราสารเปลี่ยนมือนั้นตามแบบที่รัฐมนตรีกำหนดต่อพนักงานเจ้าหน้าที่ศุลกากรในขณะที่ผ่านศุลกากรทุกแห่ง
หรือเจ้าพนักงานประจำด่านตรวจคนเข้าเมือง ด่านพรมแดน
หรือช่องทางอื่นใดซึ่งใช้เป็นทางออกไปนอกหรือเข้ามาในประเทศเฉพาะที่รัฐมนตรีกำหนดโดยประกาศในราชกิจจานุเบกษา
ในขณะที่ผ่านด่านหรือช่องทางดังกล่าว

เมื่อพนักงานเจ้าหน้าที่ศุลกากรหรือเจ้าพนักงานได้รับแจ้งตามวรรคหนึ่งแล้ว
ให้รวบรวมจัดส่งข้อมูลที่ได้รับแจ้งไปยังกระทรวงการคลังและสำนักงานป้องกันและปราบปรามการฟอกเงินต่อไป

ให้ไว้ ณ วันที่ ๒๒
ธันวาคม พ.ศ. ๒๕๕๙
อภิศักดิ์  ตันติวรวงศ์
รัฐมนตรีว่าการกระทรวงการคลัง

หมายเหตุ :-
เหตุผลในการประกาศใช้กฎกระทรวงฉบับนี้ คือ
โดยที่ประเทศไทยได้เข้าเป็นสมาชิกขององค์กรต่อต้านการฟอกเงินเอเชียแปซิฟิกและมีพันธกรณีที่ต้องเข้ารับการประเมินการปฏิบัติตามมาตรฐานสากลด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย
สมควรกำหนดให้ผู้ส่งหรือนำเงินตรา เงินตราต่างประเทศ และตราสารเปลี่ยนมือ
ออกไปนอกหรือเข้ามาในประเทศมีหน้าที่ต้องแจ้งต่อพนักงานเจ้าหน้าที่ในขณะที่ส่งหรือนำเงินตรา
เงินตราต่างประเทศ และตราสารเปลี่ยนมือดังกล่าวออกไปนอกหรือเข้ามาในประเทศ  จึงจำเป็นต้องออกกฎกระทรวงนี้

ชนิกา/ปริยานุช/จัดทำ
๙ มกราคม ๒๕๖๐

ปริญสินีย์/ตรวจ
๓๐ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนที่ ๑๑๒ ก/หน้า ๑๔/๒๙ ธันวาคม ๒๕๕๙